Publication: Magyar Közlöny
Issue: MK-2003-142 (Year: 2003, Number: 142)
Era: 1990-2004
Section: 1995. évi LIII. törvény a Nemzeti Környezetvédelmi Program (a továbbiakban: a Program) megalkotásának elrendelésével a korábban meglévõ hazai tervezési rendszerek
Paragraph Index: 518

b) Szemléletformálás (a levegõtisztaság-védelem, a talajszennyezettség, a hulladékkezelés, a vízminõség-védelem és az élelmiszerbiztonság területén; átfogó környezetegészségügyi és élelmiszerbiztonsági oktatási, nevelési és szemléletformálási feladatok; tájékoztatási és információs rendszerek fejlesztése) Az elõrehaladás mutatói: — a káros környezeti hatásokra visszavezethetõ megbetegedési, halálozási adatok térbeni megoszlása és idõbeni alakulása; — levegõminõségi, vízminõségi, talajminõségi, zajterhelési (immissziós) adatok változása; — az érzékeny társadalmi csoportok (gyermekek, idõsek) környezeti okokra visszavezethetõ megbetegedéseinek alakulása; — az élelmiszerek okozta megbetegedések számának alakulása és területi megoszlása; — kereskedelmi forgalomba kerülõ, kifogásolható minõségû élelmiszerek száma; — a haszonállatok körében elõforduló járványos megbetegedések száma. 3.4. Városi környezetminõség akcióprogram Helyzetértékelés A települési környezet az emberi civilizáció során létrehozott, a környezeti elemekkel, rendszerekkel, valamint a társadalmi-gazdasági folyamatokkal és a kultúrával szoros kölcsönhatásban alakuló rendszer. A települések megfelelõ környezeti minõségének biztosítása kiemelt célkitûzés. Ennek megvalósítását nehezíti, hogy számos helyi és regionális környezeti problémának maguk a települések az elõidézõi. A városok a környezõ és a távolabbi területek természeti erõforrásait hasznosítják, miközben jelentõs környezeti terhelést okoznak (pl. a szilárd és folyékony hulladékképzõdés, légszennyezés, biológiailag aktív felületek csökkenése). A települési környezet tehát önmagára és a tájra visszahatva alakítja az emberi életminõséget. Magyarország lakosainak összesen mintegy 63%-a lakik városban. A fõváros népessége — részben környezeti okokra visszavezethetõen — csökken, az urbanizációs folyamat (különösen a falvak városiasodása, várossá válása) azonban továbbra is jellemzõ. A nagy népességszámú és népsûrûségû, összetett funkciókat ellátó településeken a környezeti problémák általában hangsúlyosabban jelentkeznek. Kialakulásuk gyakran szorosan összefügg a telepü- 2003/142. szám lésfejlesztés és -rendezés kérdéseivel. A szerves fejlõdésû, történeti településmaggal rendelkezõ, illetve az elmúlt 40—50 év fejlesztéspolitikájának következtében kialakuló települések, településrészek környezeti problémái számos esetben településszerkezeti problémákból fakadnak (pl. átszellõzõ csatornák beépítése, zöld gyûrû hiánya, zöldterületi ellátottság alacsony foka). Ehhez kapcsolódnak a kommunális ellátás és településfenntartás, -üzemeltetés hiányosságai, illetve az egyéb hatótényezõk, pl. a közlekedés szennyezõanyag-kibocsátása, a zaj- és rezgésterhelés. A város mint lakóhely, illetve az egyéb (pl. termelõ, szolgáltató) funkciók között versenyhelyzet alakul ki, amelyben a város lakhatósága háttérbe szorulhat. További feladatot jelent számos település esetében a belterületi vízrendezés megfelelõ mûszaki és fenntartási feltételeinek biztosítása, valamint a pincék, partfalak esetében az állékonysági problémák megoldása. A városok környezeti minõségét meghatározó fõbb tényezõk a légszennyezés, a zajártalom, a városi zöldterületek megléte vagy hiánya, a lakóépületek állapota, illetve felhagyott ipari területek rehabilitációjának kérdésköre. A városokban a közúti közlekedés az összes szennyezõanyagkibocsátás mintegy 50—60%-át teszi ki. A közúti közlekedés emissziójának csökkentését a társadalom környezettudatosságának emelésével, valamint a tömegközlekedési szolgáltatások színvonalának emelésével, forgalomcsillapítással, a kerékpáros és a gyalogos közlekedés feltételeinek javításával, az áruszállítás jobb szervezésével és lehetõség szerint a vasútra történõ átterelésével lehet elérni. Olyan településpolitika kialakítása szükséges, amely csökkenti a gépjármûközlekedés igényét. A zajterhelés szintén egyre komolyabb, az egészséget is veszélyeztetõ tényezõ. A városi közhasznú zöldterületek nagysága egyes helyeken nõtt az utóbbi években, de azokon a területeken, ahol a leginkább szükség lenne rájuk, nincs javulás. A városközpontokban gyakran nemhogy a fejlesztés, de a meglévõ zöldterületek védelme sem megoldott. A területek gondozottsága és színvonala sem megfelelõ. A megvalósított épített környezeti rehabilitációs programok eredményesek, de csak lassan pótolják a sok évtizedes mulasztást e téren. A városképvédelem még a mai napig nem kellõképpen biztosított. A települések terjeszkedése tovább folytatódik (lakóparkok, ipari parkok, bevásárló központok), s ez mind a település belsõ mûködése, mind a tájjal való szerves kapcsolata szempontjából számos kedvezõtlen hatással is jár. Az Akcióprogram átfogó céljai: — településszerkezet, -fejlesztés, -rendezés környezeti szempontból is megfelelõ alakulásának elõsegítése és a korábbi hibákból eredõ környezeti problémák csökkentése; — a belterületi vízrendezés helyzetének javítása; — a városi zöldterületek védelme, arányuk növelése, állapotuk javítása; — a közlekedési eredetû településkörnyezeti problémák mérséklése; — az épített környezeti elemek, az épített és régészeti kulturális örökség megfelelõ állapotának biztosítása. Az Akcióprogram minden esetben a települési környezet állapotjellemzõinek javítását helyezi a középpontba annak érdekében, hogy elérje az emberi életkörülmények javulását, az elfogadható életminõséget a város minden lakója számára. Az Akcióprogram intézkedései emellett hangsúlyt kívánnak adni a településekhez kapcsolódó környezeti értékek megõrzésének. A Városi környezetminõség akcióprogram specifikus és operatív célkitûzései 3.4.1. Környezeti szempontok érvényesítése a településfejlesztésben, -rendezésben és a korábbi hibákból eredõ környezeti problémák csökkentése

Source: https://magyarkozlony.hu/hivatalos-lapok/baf51686730c8137e4c342fa81918d3f73ae7a16/dokumentumok/51c758a44d8c6475668366ce44e0c0b168fe9de9/letoltes